I.Ievads

Komisija 2016. gada 12. aprīlī sniedza paziņojumu par pašreizējo stāvokli un iespējamo turpmāko rīcību situācijā, kad atsevišķas trešās valstis neievēro savstarpības principu vīzu politikas jomā. Šajā paziņojumā tika norādīts, ka ar Komisijas aktīvu atbalstu ir atrisināta lielākā daļa savstarpības principa neievērošanas gadījumu, kas paziņoti attiecībā uz astoņām trešām valstīm. Tomēr, ja attiecīgā trešā valsts līdz 2016. gada 12. aprīlim nav atcēlusi vīzas prasību, Padomes 2001. gada 15. marta Regula (EK) Nr. 539/2001 uzliek Komisijai pienākumu pieņemt deleģētu aktu, ar ko uz 12 mēnešiem aptur bezvīzu režīmu attiecīgās trešās valsts pilsoņiem. Regulā arī paredzēts, ka Komisija ņem vērā, kādas sekas ES un tās dalībvalstu ārējām attiecībām rada bezvīzu režīma apturēšana. Tāpēc aprīļa paziņojumā arī uzsvērts, cik svarīgi ir pilnībā iesaistīt Eiropas Parlamentu un Padomi savstarpības mehānisma piemērošanā un, ņemot vērā bezvīzu režīma apturēšanas īpaši jutīgo politisko raksturu, novērtēta ietekme un sekas, kādas varētu izraisīt bezvīzu režīma apturēšana attiecīgajiem trešo valstu pilsoņiem, turklāt Eiropas Parlaments un Padome tika aicināti steidzami uzsākt diskusijas, ņemot vērā šo novērtējumu, un pieņemt nostāju par piemērotāko turpmāko virzību.

Komisija 2016. gada jūlijā apkopoja datus par jaunākajām norisēm laikposmā no aprīļa līdz jūlijam un lēma par turpmāko rīcību pilnīgas vīzu režīma savstarpības sasniegšanai. Komisija atzinīgi novērtēja to, ka ir panākta vīzu režīma pilnīga savstarpība ar Bruneju. Attiecībā uz Kanādu Komisija ar nepacietību gaidīja ES un Kanādas augstākā līmeņa sanāksmi, kuras laikā būtu iespēja pārliecināties, ka Bulgārijas un Rumānijas pilsoņu atbrīvošanā no vīzas prasības ir panākts faktisks progress. Tā arī norādīja, ka ASV nav veikušas nekādus pasākumus, lai atceltu vīzas prasību Bulgārijas, Horvātijas, Kipras, Polijas un Rumānijas pilsoņiem. Komisija ir apņēmusies izmantot visas iespējas, lai panāktu pilnīgu vīzu režīma savstarpību ar Kanādu un Amerikas Savienotajām Valstīm, sadarbojoties ar attiecīgajām dalībvalstīm, lai paātrinātu rezultātu sasniegšanu, un ziņot par panākto līdz gada beigām.

Šajā paziņojumā ir apkopoti dati par sasniegumiem, kas kopš 2016. gada jūlija panākti sarunās ar pārējām divām valstīm. Konkrētāk Komisija ziņo par taustāmu progresu attiecībā uz Kanādu, pašreizējo sarunu stāvokli ar Amerikas Savienotajām Valstīm un izvirzītajiem turpmākajiem soļiem.

II.Situācijas attīstība kopš jūlija papildu paziņojuma, virzoties uz pilnīgu vīzu savstarpību

Kanāda (paziņojušas Bulgārija un Rumānija)

Attiecībā uz Kanādu jūlija papildu paziņojumā ir norādīts, ka iepriekšējos mēnešos ir pastiprinājušās konstruktīvas diskusijas, tostarp augstākajā politiskajā līmenī, turklāt Kanādas valdība ir apņēmusies turpināt strādāt kopā ar ES, lai panāktu pilnīgu vīzu režīma savstarpību attiecībā uz visiem ES pilsoņiem. Komisija sadarbībā ar Bulgāriju un Rumāniju turpināja pieprasīt pilnīgu vīzu režīma savstarpību, lai paātrinātu rezultātu sasniegšanu, un ar nepacietību gaidīja ES un Kanādas augsta līmeņa sanāksmi, kuras laikā būtu iespēja pārliecināties, ka Bulgārijas un Rumānijas pilsoņu atbrīvošanā no vīzas prasības ir panākts faktisks progress.

Šo intensīvo un koordinēto centienu un pastāvīgās sadarbības starp ES un Kanādu rezultātā, gatavojoties ES un Kanādas augstākā līmeņa 16. sanāksmei, kurai bija jānotiek 2016. gada 30. oktobrī Briselē, Kanāda iesniedza skaidru grafiku pilnīgai vīzu režīma atcelšanas savstarpējības panākšanai.

Kanādas valdība ir paziņojusi, ka tā plāno īstenot daļēju vīzu atcelšanu attiecīgiem Rumānijas un Bulgārijas pilsoņiem, kas ceļo uz Kanādu. Sākot ar 2017. gada 1. maiju, Rumānijas un Bulgārijas pilsoņiem, kuri ir saņēmuši pagaidu uzturēšanās vīzu Kanādā pēdējo 10 gadu laikā vai kuriem ir derīga ASV neimigrācijas vīza, nebūs nepieciešama pagaidu uzturēšanās vīza, un viņi varēs ceļot uz Kanādu vai šķērsot to tranzītā ar elektronisku ceļošanas atļauju vīzas vietā. Kanādas valdība plāno atcelt vīzas prasību Bulgārijas un Rumānijas pilsoņiem 2017. gada 1. decembrī. Šis Kanādas lēmums 2017. gadā atcelt vīzas prasības visiem Bulgārijas un Rumānijas pilsoņiem tika apstiprināts ES un Kanādas augstākā līmeņa sanāksmes kopīgajā deklarācijā.

Komisija pauž gandarījumu par Kanādas lēmumu no 2017. gada 1. decembra atcelt vīzas prasību visiem Bulgārijas un Rumānijas pilsoņiem, kas ceļo uz Kanādu. Komisija turpinās darbu kopā ar abām dalībvalstīm un Kanādu, lai nodrošinātu, ka paredzētajā termiņā tiek ieviesta pilnīga vīzu režīma savstarpība.